Tónlistarhátíðir eru góð skemmtun . Á Íslandi hefur á síðustu árum fjölgað ört í flóru tónlistarhátíða , og nú ættu flestir að geta að minnsta kosti fundið sér eina hátíð hér á landi sér að skapi . Nú þegar þorri landans þeysist um þjóðvegi landsin í leit að sólinni , þegar Bræðslan stendur sem hæst á Borgarfirði eystri og styttist í Þjóðhátíð í Vestmannaeyjum , er ekki úr vegi að fara yfir tíu bestu tónlistarhátíðir landsins . Árið 1982 voru Músíktilraunir haldnar í fyrsta skiptið í félagsmiðstöðinni Tónabæ . Vinsældirnar jukust jafnt og þétt og síðan 2001 hefur hátíðin verið haldin í stærra húsnæði víðs vegar um Reykjavík . Músíktilraunir eru vettvangur fyrir ungt tónlistarfólk ( 13 - 25 ára ) til að koma sér á framfæri . Þetta er auðvitað keppni og verðlaunin hafa alltaf verið tímar í hljóðveri og ýmis tónlistarútbúnaður . Úrslit eru ráðin bæði af áhorfendum og dómnefnd sem skipuð er fjölmiðlafólki . Ekki hafa allar sigurhljómsveitir keppninnar meikað það en margar af stærstu hljómsveitum landsins stigu sín fyrstu skref í Músíktilraunum . Má þar nefna Maus , Botnleðju , Mínus , XXX Rottweiler Hunda , Agent Fresco og risasveitina Of Monsters and Men . Atlavíkurhátíðir voru haldnar um verslunarmannahelgi um áratugaskeið á seinustu öld . Þessar hátíðir voru ekki mikið frábrugðnar öðrum útihátíðum á þessum tíma nema að því leyti að hljómsveitin Stuðmenn hélt hljómsveitakeppni þar um skeið á níunda áratugnum . Eitt árið , 1984 , mun þó alltaf standa upp úr og hefur fengið nokkuð goðsagnakenndan blæ . Ekki fyrir þær sakir að hljómsveitin Fásinna vann hljómsveitakeppnina heldur vegna þess að bítillinn Ringo Starr veitti þeim verðlaunin , 50 þúsund kall . Ringo steig svo á svið fyrir framan 6000 manns ásamt Stuðmönnum og Gunnari Þórðarsyni og tóku þeir lagið Jonny B. Goode eftir Chuck Berry og hlýtur það að vera einn undarlegasti gjörningur tónlistarsögunnar . Auglýsing Tónlistarhátíðin Secret Solstice er að miklu leyti stíluð inn á erlenda ferðamenn . Á hátíðinni er hægt að kaupa allskynns ferðir , eins og til dæmis rútuferð um Gullna Hringinn , náttúruskoðunarferð í þyrlu og partí á jarðhitasvæði nálægt Flúðum . Mikið er gert úr miðnætursólinni og íslenska sumrinu og öll sviðin á hátíðarsvæðinu hafa vísun í heiðni . Tónlistin hefur aftur á móti ekki mjög þjóðlegan blæ heldur ræður raftónlist og hip-hop ríkjum . Stór hluti tónlistarfólksins kemur að utan , bæði heimsþekktir listamenn á borð við Massive Attack , Kelis , Busta Rhymes og Wu-Tang Clan og svo fjöldinn allur af lítt þekktari plötusnúðum og röppurum . Hin ört vaxandi íslenska rappsena hefur notið góðs af hátíðinni og fengið veglegan sess þar . Rokkjötnar eru eins dags tónleikahátíð þar sem þungarokk er í forgrunni . Rokkið hefur verið í mikilli sókn hér á Íslandi ( sem og í heiminum öllum ) undanfarin ár og haustið 2012 var hátíðin haldin í fyrsta skiptið , þá í Kaplakrika í Hafnarfirði . Stærstu þungarokkshljómsveitir landsins eins og Skálmöld , HAM og Sólstafir tróðu upp við góðan orðstýr . Ári seinna þurfti þó að hætta við hátíðina vegna slakrar miðasölu . Mörgum þótti aðalnúmer kvöldins , Bubbi Morthens , ekki eiga heima þarna . Aðstandendur hátíðarinnar gáfust þó ekki upp og haustið 2014 stigu rokkjötnar aftur á svið , þá í Vodafone höllinni . Hátíðin hefur heldur betur fengið byr í seglin og nú í haust mun ein af stærri þungarokkshljómsveitum heims , Mastodon frá Bandaríkjunum , troða upp á hátíðinni . Rokkið lifir . 6 . Aldrei fór ég suður Þessi krúttlega hátíð hefur verið haldin á Ísafirði um páska síðan árið 2004 . Hugmyndina fengu Ísfirðingarnir Mugison og faðir hans Muggi en ótal manns koma að skipulagningu hátíðarinnar . Kostnaði er alltaf haldið í lágmarki og tónlistarmennirnir spila frítt . Það er lögð mikil áhersla á að fjölskyldan geti öll mætt og að allir finni eitthvað við sitt hæfi . Landsfrægir tónlistarmenn úr öllum geirum spila þarna ásamt lítt þekktara vestfirsku tónlistarfólki . Þarna er hægt að sjá dauðarokk , harmonikkuleik , teknó , trúbadora , rapp , sveitaballapopp og svo er auðvitað barnaball . Mikið er gert úr þætti Ísafjarðar og Vestfjarðanna allra á hátíðinni og mætti segja að hún sé orðin nokkurs konar bæjarhátíð eða að minnsta kosti mjög góð kynning á staðnum . Uxi var metnaðarfull og alþjóðleg tónlistarhátíð þar sem fókusinn var á raftónlist . Hátíðin var haldin á Kirkjubæjarklaustri um verslunarmannahelgina og fjöldi heimsfrægra listamanna boðuðu komu sína . Aðstandendur gerðu þó í því að aðgreina sig frá öðrum útihátíðum og reyndu að höfða sérstaklega til erlendra ferðamanna . Hátíðin átti að verða mikil landkynning og erlendir fjölmiðlarisar á borð við MTV og Volume sýndu henna áhuga . Tónleikarnir tókust margir hverjir ágætlega upp en mikið var um vandamál . Tölvukerfið bilaði hjá Björk , The Prodigy sátu lengi fastir í tollinum , Atari Teenage Riot þurftu að gista í tjaldi og fleira . Hátíðin var illa sótt og mikið um landadrykkju . Hún fékk líka stimpil á sig fyrir að vera eiturlyfjahátíð . Hún var því ekki haldin aftur árið eftir eins og til stóð . 4 . Þjóðhátíð í Vestmannaeyjum Þjóðhátíð var fyrst haldin í Eyjum á 1000 ára afmæli Íslandsbyggðar árið 1874 en hefur verið haldin árlega síðan 1901 um verslunarmannahelgina . Upphaflega var þetta fyrst og fremst íþróttahátíð og enn sér íþróttafélag bæjarins , ÍBV um hana . En smátt og smátt þróaðist hún í eina mestu tónlistarhátíð landsins . Hefðir skipta miklu máli á hátíðinni og gefa henna mikinn sjarma . Sérstakt þjóðhátíðarlag sem samið er á hverju ári , brekkusöngurinn , hvítu tjöldin , flugeldasýningin , brennan og fleira . Hátíðin hefur aldrei fallið niður , ekki einu sinni eftir Heimaeyjargosið 1973 en þá var hún einfaldlega færð á annan stað á eyjunni . Um 16.000 manns sækja hátíðina á hverju ári og er hún yfirleitt stærsta útihátíð sumarsins . Flest stærstu nöfn íslenskrar tónlistarsögu hafa spilað á hátíðinni . Eistnaflug er þungarokkshátíð sem hefur verið haldin á Neskaupsstað í júlí síðan árið 2005 . Upphaflega var þetta eins dags hátíð en er nú haldin yfir þrjá daga og vinsældirnar eru orðnar töluverðar . Íbúafjöldi bæjarins er um 1500 sálir en um tvöföld sú tala er í bænum á meðan hátíðin stendur yfir . Meirihlutinn af hljómsveitunum eru innlendar en þó hafa þó nokkur erlend bönd stigið á svið . Má þar helst nefna Napalm Death , Behemoth , At the Gates og Carcass . Þó að mörgum kunni að finnast síðhærðir , svartklæddir og flúraðir gestir hátíðarinnar vígalegir þá eru þetta hin vænstu skinn og framkvæmd hátíðarinnar er öðrum til fyrirmyndar . Slagorð hátíðarinnar er fyrir löngu orðið frægt : Ekki vera fáviti !… . . og fólk hlýðir því . 2 . Bræðslan Í júlí er Bræðslan haldin í gamalli síldarvinnslu í einum af minnstu og afviknustu bæjum landsins , Borgarfirði Eystri . Þar búa um 100 manns en þegar hátíðin stendur yfir tífaldast mannfjöldinn í bænum . Bræðslan var fyrst haldin árið 2005 og steig þá Magni Ásgeirsson , Borgfirðingur og Bræðslustjóri , á svið ásamt Emilíönu Torrini . Hátíðin hefur verið haldin á hverju ári síðan og eftirsótt að spila þar . Ekki bara af íslenskum tónlistarmönnum heldur hafa stór erlend nöfn á borð við Damien Rice , Glen Hansard og Belle & Sebastian spilað þar . Það hefur loðað við hátíðina að vera svolítið arty og öðruvísi og tónlistarmennirnir bera svolítinn keim af því . Nálægðin við þennan litla bæ og íbúana og fjarlægðin frá umheiminum gerir Bræðsluna að mjög sérstakri reynslu fyrir hátíðargesti . Hátíðin var fyrst haldin í flugskýli á Reykjavíkurflugvelli árið 1999 . Síðan hefur hún vaxið mjög og er nú haldin á hinum ýmsu skemmtistöðum í Reykjavík á hverju ári í október eða nóvembermánuði . Á hátíðinni spila bæði innlendir og erlendir listamenn og áhugi erlendra fjölmiðla og tónlistarútgefenda á hátíðinni er mikill . Um 2000 erlendir ferðamenn koma árlega á hátíðina og um helmingur þeirra eru úr tónlistariðnaðinum . Hún er því notuð sem gluggi til að auglýsa íslenska tónlist og menningu . Meðal heimsþekktra listamanna sem spilað hafa á hátíðinni eru Björk , Sigur Rós , Sinead O´Connor , Fatboy Slim , Flaming Lips , Suede og Kraftwerk . Margir aðrir nýta sér vinsældir Airwaves og eru fjölmargir tónleikar víða um borgina á sama tíma , þ.e. svokallaðir off-venue tónleikar . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .